Bačík, Branislav, predseda Výkonného výboru Fondu národného majetku SR (2014-12-04):
Ďakujem pekne za slovo, pani podpredsedníčka Národnej rady Slovenskej republiky. Vážení páni poslanci, Fond národného majetku v súlade so zákonom č. 92/1991 Zb. o privatizácii predkladá Národnej rade Slovenskej republiky na schválenie návrh doplnku č. 1 k návrhu na použitie majetku fondu v roku 2014 a návrh na použitie majetku fondu v roku 2015 podľa § 28 ods. 3 písm. b) zákona o privatizácii. Cieľom návrhov je stanoviť objem majetku, ktorý fond po schválení v Národnej rade Slovenskej republiky použije v súlade so zákonom o privatizácii a v súlade s rozhodnutím vlády Slovenskej republiky. Návrhy sú vypracované tak, aby stanovovali realistický rámec použitia majetku fondu v sledovanom období spolu s vytýčením priorít a účelnosti vynaložených prostriedkov a tak, aby celkové výdavky neboli vyššie, ako sú jeho disponibilné príjmy. Tak ako máte v materiáli uvedené, jeho prvá časť je zameraná na vývoj príjmov a výdavkov v roku 2014. To znamená, že pôvodný návrh na použitie majetku fondu v roku 2014 schválila Národná rada Slovenskej republiky vo výške 823 mil. 764-tisíc eur, ktoré v súlade s rozhodnutím vlády boli určené v prospech štátnych finančných aktív. Doplnok č. 1 v súlade s rozhodnutím vlády Slovenskej republiky navrhuje znížiť schválený rámec o 557 mil. 737-tisíc eur na celkový objem 266 mil. 27-tisíc eur. Dôvodom je pokles príjmov z dividend. Tu chcem dať do vašej pozornosti, že v súvislosti s ukončením činnosti Fondu národného majetku Slovenskej republiky boli akcie energetických spoločností v súlade s novelou zákona o privatizácii dňom 1. 8. 2014 prevedené na štát, to znamená, ministerstvo hospodárstva k 1. 8. zabezpečuje výkon akcií, akcionárskych práv a následne aj vyplácanie dividend na posilnenie štátnych finančných aktív. V druhej časti materiálu sú vyčíslené plánované príjmy a výdavky fondu v roku 2015 s výhľadom do roku 2017. Zdroje, s ktorými fond v roku 2015 počíta, predstavujú čiastku 80 mil. eur, z toho 15,5 mil. eur príjmy v roku 2015, 20,9 mil. eur očakávaný zostatok prostriedkov z predchádzajúcich období a 51 mil. eur je rezerva vytvorená na súdne spory, ktoré fond registruje z čias privatizácie. Výdavky fondu v roku 2015 by nemali presiahnuť čiastku 27 mil. eur. Na výdavky v súlade s rozhodnutiami vlády Slovenskej republiky je vyčíslená čiastka 15,42 mil. eur, konkrétne na posilnenie štátnych finančných aktív. Druhú najväčšiu položku predstavujú výdavky na úhradu nákladov spojených s cennými papiermi, ktoré boli prevedené na fond fyzickými osobami a nákladov spojených s ich nadobudnutím. Tie sú rozpočtované v objeme 6,5 mil. eur. Na činnosť fondu sú rozpočtované prostriedky v objeme 2 mil. eur. O tomto sa budem zmieňovať v rámci vystúpenia v druhom materiáli. Tretia časť vlastného materiálu obsahuje samotný návrh na použitie majetku fondu v roku 2015. To znamená, že v súlade so zákonom o rozpočtových pravidlách verejnej správy fond svoj návrh odkonzultoval s ministerstvom financií a následne ho predložil na rokovanie vlády Slovenskej republiky, ktorá fond, ktorá tento materiál odsúhlasila a šéfovi Fondu národného majetku odporučila prerokovať tento materiál na rokovaní Národnej rady Slovenskej republiky. Vážení páni poslanci, vážené panie poslankyne, vychádzajúc z očakávanej bilancie príjmov a výdavkov pre roky 2014 a 2015, fond odporúča odsúhlasiť rozsah jeho použiteľného majetku podľa § 28 ods. 3 písm. b) zákona o privatizácii do výšky 226 mil. 27-tisíc eur pre rok 2014 a vo výške 15 mil. 764-tisíc eur pre rok 2015. Vážená pani podpredsedníčka, toľko na úvod z mojej strany. Ďakujem pekne za pozornosť.